**Φιλοσοφία Β’ Λυκείου**

**Κεφάλαιο 1ο: Ενότητα 3η: 2. Επιχειρήματα**

**Η μεθοδολογία της Φιλοσοφίας**

* Στη Φιλοσοφία υποστηρίζουμε τις θέσεις μας με **επιχειρήματα.** Οργανώνουμε δηλαδή τη σκέψη μας έτσι ώστε να **συνδέουμε λογικά** τις πεποιθήσεις μας.
* Σ’ ένα επιχείρημα ξεκινάμε από ορισμένες προτάσεις (=τις **προκείμενες**) και καταλήγουμε στην πρόταση την οποία θέλουμε να υποστηρίξουμε (=το **συμπέρασμα**). Προκείμενες και συμπέρασμα αποτελούν τη **δομή** του επιχειρήματος.
* Η **λογική** μας βοηθά να καταλάβουμε σε ποιες περιπτώσεις το συμπέρασμα προκύπτει από τις προκείμενες.

**Παραδείγματα**

**Α.** Όλοι οι άνθρωποι είναι θνητοί.

Ο Σωκράτης είναι άνθρωπος.

Άρα ο Σωκράτης είναι θνητός.

Το επιχείρημα **Α** είναι **έγκυρο,** γιατί οι **προκείμενες** είναι **αληθείς**, το **συμπέρασμα** είναι **αληθές** και μάλιστα **προκύπτει αναγκαία** από αυτές.

**Β.** Μερικοί άνθρωποι είναι φιλόσοφοι.

Ο Σωκράτης είναι άνθρωπος.

Άρα ο Σωκράτης είναι φιλόσοφος.

Το επιχείρημα **Β** είναι **άκυρο**, γιατί, παρ’ όλο που οι προκείμενες είναι αληθείς και το συμπέρασμα είναι κι αυτό αληθές, **δε συνάγεται αναγκαία** από τις προκείμενες. Απλώς **συμβαίνει** να είναι αληθές. Θα μπορούσε όμως και να μην είναι. Για παράδειγμα:

**Γ.** Μερικοί άνθρωποι είναι ποιητές.

Ο Σωκράτης είναι άνθρωπος.

Άρα ο Σωκράτης είναι ποιητής.

Στο επιχείρημα **Γ**, οι προκείμενες είναι μεν αληθείς αλλά το **συμπέρασμα** είναι **ψευδές** ούτε προκύπτει αναγκαία από τις προκείμενες. Άρα το επιχείρημα είναι **άκυρο**.

**Δ.** Όταν βρέχει, υπάρχουν σύννεφα.

Τώρα υπάρχουν σύννεφα.

Άρα τώρα βρέχει.

Βλέπουμε ότι και το επιχείρημα **Δ** είναι **άκυρο**, γιατί, ενώ οι προκείμενες είναι αληθείς, το συμπέρασμα εξάγεται με **αυθαίρετο τρόπο**, αφού η συννεφιά δεν οδηγεί πάντα σε βροχή.

* Κάποιοι συλλογισμοί **μοιάζουν** έγκυροι, αλλά δεν είναι. Αυτοί οι συλλογισμοί ονομάζονται **παραλογικοί.**
* Οι παραλογικοί συλλογισμοί διακρίνονται σε **παραλογισμούς** και **σοφιστείες**.
* Στους **παραλογισμούς** το σφάλμα οφείλεται σε **άγνοια ή παιγνιώδη διάθεση**, ενώ στις **σοφιστείες** το σφάλμα οφείλεται σε **πρόθεση εξαπάτησης**.

**Παραδείγματα**

**Α.** Ο χρυσός είναι πολύτιμο μέταλλο.

Η σιωπή είναι χρυσός.

Άρα η σιωπή είναι πολύτιμο μέταλλο.

**Β.** Όσοι δεν εργάζονται είναι τεμπέληδες.

Ο Γιάννης δεν εργάζεται.

Άρα ο Γιάννης είναι τεμπέλης.

**Γ.** Οι μαθητές της Γ Λυκείου ακολουθούν είτε τη θετική είτε την ανθρωπιστική κατεύθυνση.

Ο Γιώργος, που είναι μαθητής Γ Λυκείου, δεν ακολουθεί τη θετική κατεύθυνση.

Άρα ο Γιώργος ακολουθεί την ανθρωπιστική κατεύθυνση.

**Δ.** Αν χιονίσει, θα κάνει κρύο.

Δε θα χιονίσει.

Άρα δε θα κάνει κρύο.

* Να εξηγήσετε γιατί οι παραπάνω συλλογισμοί είναι παραλογικοί.